ভূমেন্দ্র গুহ কবিতা মিলনসাগর Bhumendra Guha Poetry Milansagar
কবি ভূমেন্দ্র গুহ - জন্মগ্রহণ করেন মধ্যপ্রদেশের বিলাসপুরে। পিতৃদত্ত নাম ভূমেন্দ্রনাথ গুহরায়। পিতা
নগেন্দ্রনাথ গুহরায়ের ছিল রেলের চাকরি। তাঁদের আদি বাড়ী ছিল অবিভক্ত বাংলার বরিশালের
স্বরূপকাঠি থানা অর্ন্তগত মৈষানী গ্রামে।
তাঁর স্কুলজীবন কাটে কলকাতার মিত্র ইনস্টিটিউশনে ( মেইন )। তিনি কলকাতা বিশ্ববিদ্যালয় থেকে
সার্জারিতে এম.এস. করেন। তাঁর শিক্ষক প্রফেসর এ.কে. বসু ১৯৬৪ সালে, কলকাতার এস.এস.কে.এম.
হাসপাতালে, ভারতে, হৃদযন্ত্রে প্রথম সফল অস্ত্রোপচার করেছিলেন। সেই অপারেশনে, ডঃ ভূমেন্দ্রনাথ
গুহরায়ই ছিলেন প্রধান সহযোগী।
পরে অসংখ্য অস্ত্রোপচার করে অসহায় মানুষকে যেমন হৃদরোগমুক্ত করেছেন, তেমনই এই সংক্রান্ত
গবেষণাও রয়েছে তাঁর। তাঁর বেশ কিছু গবেষণাপত্র প্রকাশিত ও চর্চিত হয়েছে দেশ-বিদেশের বিখ্যাত পত্র-
পত্রিকায়। সিরোসিস অফ লিভার যে অস্ত্রোপচার করে সারানো যায়, সেই পদ্ধতির তিনিই আবিষ্কারক।
যকৃতের ওই অস্ত্রোপচারটি চিকিৎসাশাস্ত্রে “গুহরায় অপারেশন” নামে খ্যাত হয়ে আছে। তিনি অবসর
গ্রহণ করেন প্রফেসর-ডাইরেক্টর, কার্ডিওথোরাসিক সার্জেন হিসেবে।
এই চিকিত্সক কেবল মানুষের প্রাণ বাঁচিয়েই ক্ষান্ত থাকেননি, বেঁচে থাকার রশদও জুগিয়ে গিয়েছেন তাঁর
নিজের কবিতা এবং জীবনানন্দ দাশের অপ্রকাশিত রচনার উদ্ধারের মধ্য দিয়ে। তাঁর জীবনদায়ী ছোঁওয়ায়
হার্ট অ্যাটাকের পর প্রাণ ফিরে পান হাংগ্রিয়ালিস্ট আন্দোলনের কবি মলয় রায়চৌধুরী সহ অগণিত মানুষ।
বিখ্যাত শল্যচিকিত্সক ও চিকিৎসাবিজ্ঞানী প্রফেসর বি এন গুহরায়, নিজেই হয়ে উঠেছিলেন কবি এবং
জীবনানন্দ দাশের জীবন ও রচনাবলির নিবেদিতপ্রাণ গবেষক ভূমেন্দ্র গুহ।
তাঁর প্রথম কাব্যগ্রন্থ “যম”। তাঁর প্রকাশিত কবিতা গ্রন্থ ১১টি। লিখেছেন উপন্যাস ও ছোট গল্পও। এছাড়া
একটি অনুবাদ গ্রন্থও আছে - আর্তুর ব়্যাবোর ‘নরকে এক ঋতু’। বাংলা ভাষায় তিনিই প্রথম স্যাফোর
কবিতা অনুবাদ করেন ১৯৫০ সালে। সম্প্রতি কবি রাহুল পুরকায়স্থর সম্পাদনায় ভূমেন্দ্র গুহর কবিতা সমগ্র
বেরিয়েছে দু খণ্ডে। বাংলাদেশ থেকেও সম্প্রতি তাঁর সম্পাদনায় পর্বে পর্বে বেরুতে শুরু করেছিল জীবনানন্দ
দাশের কবিতা।  সুকল্প চট্টোপাধ্যায়ের  সঙ্গে  সম্পাদনা করেছেন কবি সঞ্জয় ভট্টাচার্যর কথা সমগ্র ( প্রথম
খণ্ড )। পঞ্চাশের দশকের বিখ্যাত ‘ময়ূখ’ কবিতা পত্রিকার প্রতিষ্ঠাতা সদস্য ছিলেন তিনি।
২০০৫ সালে পশ্চিমবঙ্গ সরকার তাঁকে রবীন্দ্র পুরস্কারে ভূষিত করেন তাঁর “শ্রেষ্ঠ কবিতা” কাব্যগ্রন্থের জন্য।
জীবনানন্দ-গবেষক হিসেবেও তাঁকে বাংলার সাহিত্যানুরাগীরা মনে রাখবেন। কবি জীবনানন্দ দাশের শেষ
দুবছরের ঘনিষ্ঠ সঙ্গী ছিলেন তিনি।
মৃত্যুকালে তাঁর বয়স হয়েছিল ৮২ বছর। রেখে গিয়েছেন স্ত্রী জ্যোৎস্না গুহ এবং কন্যা ইন্দ্রানীকে।
আমরা মিলনসাগরে  কবি ভূমেন্দ্র গুহর কবিতা তুলে আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা।
উত্স - আজকাল পত্রিকা
.        বিডিনিউজ টোয়েন্টিফোর ডটকম
.        কবি মলয় রায়চৌধুরীর ফেসবুর পাতা
.        গফ্ফর মাহমুদ এর ফেসবুক পাতা
কবি ভূমেন্দ্র গুহর মূল পাতায় যেতে এখানে ক্লিক করুন।
কবির ফেসবুক পাতা - https://www.facebook.com/bhumendra.guha?fref=ts
আমাদের ই-মেল - srimilansengupta@yahoo.co.in
এই পাতা প্রথম প্রকাশ - ২৫.১২.২০১৫
...